V Y H O D N O T E N I E
medzirezortného pripomienkového konania

Ministerstvo financií SR ako predkladateľ „Analýzy mapujúcej hlavné prekážky rozvoja kapitálového trhu a efektívneho prístupu slovenských firiem ku kapitálovému trhu“ požadovalo  pripomienky od ústredných orgánov štátnej správy a inštitúcií, ktoré sú  v zmysle Legislatívnych pravidiel  a z hľadiska vecnej pôsobnosti pripomienkovým miestom.
	
K materiálu predložili pripomienky Ministerstvo hospodárstva SR, Národná banka Slovenska, Slovenská asociácia poisťovní, Asociácia obchodníkov s cennými papiermi, Asociácia bánk.

K materiálu nemali pripomienky Ministerstvo zdravotníctva SR, Konfederácia odborových zväzov SR, Ministerstvo práce sociálnych vecí a rodiny SR, Ministerstvo zdravotníctva SR, Ministerstvo dopravy, pôšt a telekomunikácií SR, Protimonopolný úrad SR, Ministerstvo obrany SR, Úrad na ochranu osobných údajov, Generálna prokuratúra SR, Ministerstvo vnútra SR, Združenie miest a obcí Slovenska, Najvyšší súd SR, Podpredseda vlády SR-Pál Csáky,

Pripomienky v požadovanom termíne nepredložili Asociácia doplnkových dôchodkových poisťovní, Úrad pre finančný trh, Ministerstvo spravodlivosti SR, Ministerstvo zahraničných vecí SR, Úrad vlády SR – Odbor vládnej agendy, Úrad vlády SR – Inštitút pre aproximáciu práva, Najvyšší kontrolný úrad SR, Garančný fond investícií, Burza cenných papierov, Centrálny depozitár cenných papierov SR, Odborový zväz pracovníkov peňažníctva a poisťovníctva, Asociácia zamestnávateľských zväzov a združení SR, Asociácia správcovských spoločností, Asociácia dôchodkových správcovských spoločností a Agentúra pre riadenie dlhu a likvidity.

Jednotlivé pripomienky sú súčasťou tohto materiálu. Pripomienky MS SR boli po prerokovaní zapracované do materiálu. Pripomienky subjektov, ktoré boli zaslané po termíne boli takisto v prevažnej miere zohľadnené v materiáli. 

Ministerstvo hospodárstva SR

str. 4, bod 2. 
Úprava pre podnikanie Venture a rizikového kapitálu 

odporúčam názov časti zmeniť na Úprava pre podnikanie fondov rizikového kapitálu, doplniť ako prvú vetu: „V širších súvislostiach môžeme rizikový kapitál chápať ako  investíciu do podnikov za účelom financovania zahájenia ich činnosti („seed, start-up“ investície), rozšírenia („expansion, development“ investície), sanácie a prežitia podniku („turnaround, restructuring“ investície), zmeny vlastníctva k podniku alebo jeho časti vlastnými manažérmi („management buy-in“), cudzími manažérmi („management buy-out“) alebo inými vlastníkmi („IPO“).“ Pozitívna úloha zakladania fondov rizikového kapitálu je nesporná.	
Akceptované

	
Národná Banka Slovenska

1.	 V časti “Rámcový popis súčasného stavu” odporúčame v prvom odseku v druhej vete slová “dostatočné legislatívne a regulačné prostredie” nahradiť slovami “na existujúce obdobie primerané legislatívne a regulačné prostredie”.
Odôvodnenie: 
Nestotožňujeme sa s konštatovaním, že v uplynulých rokoch bolo na Slovensku vytvorené okrem iného „dostatočné legislatívne a regulačné prostredie“, nakoľko v ďalšom texte materiálu, najmä v navrhovaných opatreniach (strana 4, 5 a 7), sa odporúčajú viaceré zmeny existujúcej legislatívy. 

2. V časti “Rámcový popis súčasného stavu” odporúčame vo štvrtom odseku  druhú vetu uviesť takto:
„Vzhľadom na očakávaný ďalší výrazný nárast objemu domácich voľných zdrojov, ako aj na predpokladanú snahu zahraničných investorov o diverzifikáciu svojich portfólií, bude sa stupňovať záujem o investovanie do nástrojov kapitálového trhu. Preto je potrebné podporovať dynamické zvyšovanie ponuky investičných nástrojov“.
Odôvodnenie:
V oblasti kolektívneho investovania už v súčasnom období obmedzené investičné možnosti neposkytujú veľa príležitostí na investovanie do podielových fondov, preto sú inštitucionálni investori nútení investovať na zahraničných trhoch. Vzhľadom na to je potrebné tento problém riešiť v súčasnosti a neodkladať ho do budúcnosti. K tomu je nevyhnutné v čo najkratšom čase vyvinúť väčšiu snahu o rozšírenie spektra investičných nástrojov kapitálového trhu. 

3.	V časti B Nákladovosť systému 1. Poplatky platené CDCP  odporúčame v súvislosti s pretrvávajúcimi negatívnymi stanoviskami od účastníkov trhu k poplatkom za služby Centrálneho depozitára cenných papierov SR, a.s. (CDCP), určiť skorší termín na prehodnotenie cenníka poplatkov CDCP ako rok 2007 (strana 6), nakoľko podľa ich vyjadrení vysoké poplatky za registráciu emisie demotivujú subjekty kapitálového trhu získavať finančné prostriedky formou emisie cenných papierov.

4.	 V časti D Problematika dohľadu nad kapitálovým trhom odporúčame v druhom odseku bližšie uviesť o aké konkrétne podnety účastníkov finančného trhu ide.  Vzhľadom na závažnosť opatrení, ktoré sú v tejto časti navrhnuté, je potrebné uviesť, či nedostatky spočívajú v nedostatkoch hmotnoprávnej úpravy alebo v procesných ustanoveniach  všeobecne záväzných predpisov.

V časti D Problematika dohľadu nad kapitálovým podporujeme z navrhnutých opatrení alternatívu č. 1, z ktorej znenia navrhujeme vypustiť slová „metodických usmernení“, aby dané opatrenie jednoznačne vyjadrovalo ustanovený cieľ.	

Akceptované

Akceptované

Znenie analýzy bolo v uvedenej časti upravené.

Konkrétne podnety účastníkov finančného trhu neboli do materiálu zapracované vzhľadom na všeobecný charakter materiálu.

V materiáli bola alternatíva č. 1 ponechaná.